**Tezat e masterit për diskutim publik të miratuara nga Departamenti i Pedagogjisë**

**Me: 03.10.2024**

**ARLINDA BUDAKOVA**

**Titulli: “Strategjitë e menaxhimit të mësimdhënies te nxënësit me sjellje asociale në klasë”.**

**Komisioni:**

1. **Prof. Ass. Dr. Ardita Devolli - mentore**
2. **Prof. Dr. Naser Zabeli - kryetar**
3. **Prof. Ass. Dr. Albulena Metaj - anëtare**

**ABSTRAKTI**

Ky studim shqyrton ndikimin e njohurive të mësimdhënësve mbi strategjitë e menaxhimit të sjelljeve asociale dhe rolin e trajnimeve profesionale në përdorimin e këtyre strategjive në klasë. Qëllimi i këtij studimi ishte analizimi i strategjive të menaxhimit të mësimdhënies te nxënësit me sjellje asociale. Metodologjia e përdorur është e bazuar në një qasje kuantitative, duke u përqendruar në mbledhjen e të dhënave përmes pyetësorit për mësimdhënës. Studimi ynë ka për mostër tri shkollat fillore të Prishtinës: “Nazim Gafurri”, “Ismail Qemali” dhe “7 Marsi”. Popullacioni i këtij hulumtimi përbëhet nga të gjithë mësimdhënësit që punojnë në këto shkolla, Për tu afruar më pranë objektivave të hulumtimit, është zgjedhur një mostër prej 200 mësimdhënësish. Rezultatet e këtij hulumtimi treguan se njohuritë e mësimdhënësve kanë një ndikim të rëndësishëm dhe pozitiv në përdorimin efektiv të këtyre strategjive, me një korrelacion të moderuar dhe një model regresioni që mbështet këtë ndikim. Në kontrast, trajnimet profesionale nuk treguan ndikim të dukshëm në përdorimin e strategjive, duke mos arritur të japin një përmirësim të rëndësishëm në këtë fushë. Gjithashtu, analiza gjinore nuk identifikoi dallime të rëndësishme në përdorimin e strategjive mes mësimdhënësve dhe mësimdhënëseve. Të dhënat e fituara sugjerojnë se përmirësimi i njohurive të mësimdhënësve është thelbësor për menaxhimin e efektshëm të sjelljeve asociale në klasë, ndërsa nevojiten edhe shumë hulumtime të tjera për të kuptuar ndikimin e trajnimeve profesionale.

**Fjalët kyçe:** *Njohuritë e mësimdhënësve, përdorimi efektiv, sjelljet asociale, strategjitë e menaxhimit.*

**VERIM SELMANI**

**Tema: Rëndësia dhe nevoja e intervenimit të hershëm tek nxënësit me nevoja të veçanta në institucione edukativo-arsimore**

**Komisioni:**

1. **Prof. Blerta Perolli Shehu, mentore**
2. **Prof. Vlora Sylaj, anetare**
3. **Prof. Donika Koliqi, anetare**

**ABSTRAKTI**

Qëllimi i këtij hulumtimi është të pasqyroj rëndësinë dhe nevojën e intervenimit të hershëm tek nxënësit me nevoja të veçanta në institucione edukativo-arsimore. Intervenimi i hershëm nënkupton një sistem të shërbimeve profesionale të dizajnuara sipas nevojave individuale, për t’u ndihmuar fëmijëve me nevoja të veçanta drejtpërdrejt dhe përmes ofrimit të mbështetjes profesionale për prindërit e tyre. Për realizimin e punimit u përdor qasja mikse si dhe dizajni përshkrues dhe eksplorues i hulumtimit. Për mbledhjen e të dhënave u përdor pyetësori i vet administruar me 19 pyetje dhe 6 pyete të hapur. Përzgjedhja e pjesëmarrësve është bërë në mënyrë të qëllimshme ku në hulumtim pjesëmarrës janë mësimdhënës klasor, pediatër, prindër, edukatorë, psikologë. Për analizimin e të dhënave u përdor programi SPSS v23 dhe analiza statistikore si ajo Analiza deskriptive dhe analiza tematike për analizimin e 6 pyetjeve të hapura, ku 5 pyetje të hapura janë të realizuara me prindër dhe 1 pyetje e hapur me të gjithë respodentët tjerë që plotësuan pyetësorin. Të gjetura e këtij studimi vërtetojnë se shërbimet e intervenimit të hershëm mungojnë në masë të madhe në Kosovë dhe ofrohen në mënyrë të fragmentuar duke qenë kryesisht të natyrës mjekësore. Gjithashtu, hasen sfida si mungesa e struktukturimit të shërbimeve, mungesa e përhapjes së këtyre shërbimeve dhe mungesa e qasjes në këto shërbime. Gjetjet po ashtu theksojnë rolin kritik të përfshirjes së prindërve, ekspertizës profesionale dhe bashkëpunimit të komunitetit në përmirësimin e shërbimeve të identifikimit të hershëm dhe ndërhyrjes.

Fjalët kyçe: Intervenim i hershëm, Nevoja të veçanta, Fëmijë

**DIANA LECAJ**

**Tema: Çrregullimet e sjelljes dhe ndërlidhja e tyre me vetrregullimin emocional dhe socializimin e nxënësve me hiperaktivitet**

**Komisioni:**

1. **Prof. Naser Zabeli, kryetar**
2. **Prof. Edona Berisha Kida, anetare**
3. **Prof. Blerta Perolli Shehu, mentore**

**ABSTRAKT**

Si përkufizim nocioni sjellje konsiderohet në vetvete qëndrimi që mban një subjekt dhe reagimin e tij kundrejt ngacmuesve të ndryshëm. Çrregullimet e sjelljes shkaktohen nga çrregullimet emocionale dhe çrregullimet e sjelljes. Duke i analizuar nocionet që kanë të bëjnë me sjelljen e cila nuk është e pranushme në rregullat shkollore dhe në ato shoqërore, në kohët e fundit përdoren terme më të buta si fëmijët në konflikt.

Qëllimi i këtij hulumtimi ka qenë që të hulumtojmë dhe të paraqesim ndërlidhjen e çrregullimeve të sjelljes me vetrregullimin emocional dhe socializimin e fëmijëve/nxënësve hiperaktivë. Për realizimin e këtij hulumtimi kemi përdorur metodën analitike si dhe metodën statistikore.

Në këtë hulumtim kemi përdorur një pyetësor, nëpërmjet të cilit kemi gjetur përgjigjet për pyetjet e hulumtimit. Pyetësori është plotësuar nga mësimdhënësit e klasës I-V. Pjesëmarrës në këtë hulumtim kanë qenë 50 mësimdhënës të shkollave të mesme të ultë të qytetit të Gjilanit, konkretisht tri shkolla të mesme të ultë: “SHFMU "Thimi Mitko, “SHFMU “Selami Hallaqi” dhe shkolla tjetër “SHFMU "Sadullah Brestovci”, Gjilan. Rezultatet e fituara japin një bazë empirike mbi ndërlidhjen e çrregullimeve të sjelljes me vetrregullimin emocional dhe socializimin e fëmijëve/nxënësve hiperaktivë.

**Fjalët kyçe:** *çrregullime të sjelljes, vetrregullim emocional, hiperaktivitet, mësimdhënës, nxënës.*